b'\n_START_ARTICLE_\nKa\xc4\x8dji poto\xc4\x8dnik\n_START_SECTION_\nOpis\n_START_PARAGRAPH_\nJe velik in mo\xc4\x8dno grajen ka\xc4\x8dji pastir, odrasli dose\xc5\xbeejo 50 do 60 mm v dol\xc5\xbeino. Prepoznavni so po kijasto zadebeljenem zadku ter \xc5\xbeivozeleni obarvanosti glave in oprsja z ozkimi \xc4\x8drnimi progami. Tudi noge so rumenkasto zelene z vzdol\xc5\xbenimi \xc4\x8drnimi \xc4\x8drtami. Osnovna barva zadka je \xc4\x8drna, z dolgo trikotno liso bledorumene barve na hrbtni strani vsakega \xc4\x8dlena razen prvih dveh, na katerih je lisa zelena._NEWLINE_Odrasli pogosto letajo nad sredino toka ve\xc4\x8djih rek, zato jih je v\xc4\x8dasih te\xc5\xbeko odkriti.\n_START_SECTION_\nHabitat in raz\xc5\xa1irjenost\n_START_PARAGRAPH_\nKa\xc4\x8dji poto\xc4\x8dnik se obi\xc4\x8dajno razmno\xc5\xbeuje v rekah in ve\xc4\x8djih potokih z vsaj delno nezasen\xc4\x8denimi bregovi, najraje takimi z nereguliranim tokom. Li\xc4\x8dinke \xc5\xbeivijo na pe\xc5\xa1\xc4\x8denem dnu, zato se vrsta ne pojavlja ob hitrih gorskih potokih s kamnitim dnom in po\xc4\x8dasi teko\xc4\x8dih rekah z muljastim dnom._NEWLINE_Je edina vrsta svojega rodu v Evropi, splo\xc5\xa1no raz\xc5\xa1irjena v Srednji in Vzhodni Evropi, proti zahodu in jugu pa postaja redkej\xc5\xa1a. Na zahodu so meje obmo\xc4\x8dja raz\xc5\xa1irjenosti pore\xc4\x8dja Loare, Rena in Pada, na Balkanu pa se proti jugu populacija red\xc4\x8di bolj postopoma in dose\xc5\xbee severovzhod Gr\xc4\x8dije ter evropski del Tur\xc4\x8dije. Na vzhodu sega raz\xc5\xa1irjenost prek zahodne Sibirije in severnega Kazahstana do Bajkalskega jezera. V tem delu obmo\xc4\x8dja raz\xc5\xa1irjenosti poseljuje gozdnate stepe in ga v drugih habitatih nadome\xc5\xa1\xc4\x8dajo vzhodnoazijske vrste rodu Ophiogomphus._NEWLINE_Tekom 20. stoletja je ka\xc4\x8dji pore\xc4\x8dnik izginil iz ve\xc4\x8d delov Evrope zaradi onesna\xc5\xbeevanja in regulacije vodotokov, od 1990. let pa po izbolj\xc5\xa1anju upravljanja z vodami populacija okreva. V Sloveniji \xc5\xbeivi mo\xc4\x8dna populacija v pore\xc4\x8djih Drave in Mure na severovzhodu dr\xc5\xbeave, kljub slab\xc5\xa1i kakovosti vode, kar pa utegnejo ogroziti dodatni regulacijski posegi. Na Rde\xc4\x8di seznam ka\xc4\x8djih pastirjev iz Pravilnika o uvrstitvi ogro\xc5\xbeenih rastlinskih in \xc5\xbeivalskih vrst v rde\xc4\x8di seznam je ka\xc4\x8dji pore\xc4\x8dnik uvr\xc5\xa1\xc4\x8den kot ranljiva vrsta.'